Page:Leechdoms wortcunning and starcraft of early England volume 3.djvu/46

 Gif poc sy on eagan, nim mærcsapan & hinde meolc, mæng tosomne & swingc, læt standan oð hit sy hluttor, nim þonne þæt hluttre, do on ða eagan, mid godes fultume he sceal aweg. þis is seo æðeleste eahsealf wið eahwyrce & wið miste, & wið wænne, & wið weormum, & wið gicðan, & wið tyrendum eagan, & wið ælcum uncuðum geswelle, genim feferfugian blosman & ðunorclæfran blosman & dyles blosman & hamorwyrte blosman & twegra cynna wyrmod & pollegian & neoðowearde lilian & hæwene hnydelan & lufestice & dolhrunan, & geporta ða wyrta tosomne, & awyll on heortes mearge oððe on his smerwe, & menge, do ðonne on tela micel in ða eagan & smere utan & wyrm to fyre, & ðeos sealf deah wið æghwylcum geswelle to ðicganne & to smergenne, on swa hwylcum lime swa hit on bið.

Wið hwostan, nim huniges tear & merces'sæd & diles'sæd, cnuca þa'sæd smale, mæng ðicce wið ðone tear, & pipera swiðe, nim ðry sticcan fulle on nihtnihstig. Wið eagena dymnesse, nim wulfes camb neoðeweardne & lege on hunig ðreo niht, nim þonne & wipa þæt hunig of, cnuca þonne an sticce ðære wyrte, wring þonne ðurh linhæwenne clað on þæt eage.

Gif eagan tyran, genim grene rudan, cnuca smale & wes mid doran hunige oððe mid dunhunige, wring þurh linenne clað on þæt eage swa lange swa him ðearf sy. Se man se ðe biþ on healsoman, nime healswyrt & wudamerce & wudafillan, & streawbergean wisan, & eoforþrotan & garclifan, & isenheardan butan ælcan isene genumen, & æðelferðþincwyrt & cneowholen & bradbisceopwyrt & brunwyrt, gesomnige ealle þas